
Betegtájékoztató: Információk a felhasználó számára

Finpros 5 mg filmtabletta
finaszterid


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
-	Tartsa meg a betegtájékoztatót, mert a benne szereplő információkra a későbbiekben is szüksége lehet.
-	További kérdéseivel forduljon kezelőorvosához vagy gyógyszerészéhez.
-	Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha betegsége tünetei az Önéhez hasonlóak.
-	Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Finpros és milyen betegségek esetén alkalmazható?
2.	Tudnivalók a Finpros szedése előtt
3.	Hogyan kell szedni a Finpros-t?
4.	Lehetséges mellékhatások
5. Hogyan kell a Finpros-t tárolni?
6. A csomagolás tartalma és egyéb információk


1. Milyen típusú gyógyszer a Finpros és milyen betegségek esetén alkalmazható?

A Finpros filmtabletta az úgynevezett 5-alfa-reduktáz gátló gyógyszerek csoportjába tartozik.
Ezek a gyógyszerek a dülmirigy (prosztata) nagyságának csökkentésével fejtik ki hatásukat.

A Finpros a jóindulatú (nem rákos jellegű) dülmirigy-megnagyobbodás kezelésére, illetve megfékezésére használatos.


2. Tudnivalók a Finpros szedése előtt

Ne szedje a Finpros-t
· ha allergiás a finaszteridre vagy a gyógyszer 6. pontban felsorolt egyéb összetevőjére;
· ha Ön nőnemű (lásd még Terhesség és szoptatás) vagy gyermek.

Figyelmeztetések és óvintézkedések
A Finpros szedése előtt beszéljen kezelőorvosával vagy gyógyszerészével,
· ha Önnek károsodott a májműködése;
· ha Önnek nehézséget okoz húgyhólyagjának teljes kiürítése, vagy vizeletének áramlása nagymértékben lecsökkent. Ezekben az esetekben orvosának alaposan ki kell vizsgálnia Önt, mielőtt a Finpros-t elkezdi szedni, annak érdekében, hogy a húgyutak egyéb okból történő elzáródását kizárja.
· Ha egy „PSA”-nak nevezett vérvizsgálatot végeznek Önnél, közölje orvosával vagy a gondozását végző egészségügyi szakemberrel, hogy Ön finaszterid hatóanyagú gyógyszert szed, mert ez megváltoztathatja a vizsgálat eredményét.

Az Ön ondója kis mennyiségben tartalmazhatja a gyógyszert (lásd még „Terhesség és szoptatás”), ezért, ha az Ön partnere terhes vagy fogamzóképes korú nő, kerülnie kell az Ön ondójával történő érintkezést.
Hangulatváltozások és depresszió
A Finpros filmtablettával kezelt betegeknél hangulatváltozásokat jelentettek, például lehangoltságot, depressziót és ritkábban öngyilkossági gondolatokat. Ha Ön e tünetek bármelyikét tapasztalja, a lehető leghamarabb kérjen további segítséget kezelőorvosától.

Gyermekek és serdülők
A Finpros-t gyermekek nem szedhetik.

Egyéb gyógyszerek és a Finpros
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Finpros általánosságban együtt alkalmazható más gyógyszerekkel.

A Finpros egyidejű bevétele étellel és itallal
A Finpros étkezéskor vagy attól függetlenül is bevehető.

Terhesség és szoptatás
A Finpros-t kizárólag férfiak kezelésére szánták.
Az Ön ondója kis mennyiségben tartalmazhatja a gyógyszert, ezért ha az Ön partnere terhes vagy fogamzóképes korú nő, kerülnie kell az Ön ondójával történő érintkezést.

Terhes, ill. fogamzóképes nőknek nem szabad összetört vagy sérült Finpros filmtablettához nyúlniuk. Ha a finaszterid a bőrön keresztül felszívódik, a születendő hímnemű magzat külső nemi szerveinek fejlődésében zavarokat okoz. A filmbevonat védelmet biztosít a finaszteriddel történő érintkezéssel szemben, feltéve, ha a tabletta nem törött össze vagy nem rongálódott meg.

A készítmény hatásai a gépjárművezetéshez és a gépek kezeléséhez szükséges képességekre
Nem áll rendelkezésre adat arra vonatkozóan, hogy a finaszterid befolyásolná a gépjárművezetéshez és a gépek kezeléséhez szükséges képességeket.

A Finpros filmtabletta laktózt (tejcukrot) és nátriumot tartalmaz.
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.
A készítmény kevesebb, mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.


3. Hogyan kell szedni a Finpros-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Az ajánlott adag 1 filmtabletta naponta.

A filmtablettát egészben kell lenyelni, nem szabad eltörni vagy összetörni; étkezéskor vagy attól függetlenül is bevehető.

Bár a tüneti javulás rövid időn belül mutatkozhat, a kezelést legalább 6 hónapon keresztül folytatni kell. Mindenképpen beszélje meg kezelőorvosával, ha módosítani szeretné az adagolást, vagy abba szeretné hagyni a kezelést.

Az Ön orvosa felírhat egy másik gyógyszert (úgynevezett doxazosint) a Finpros mellé, a dülmirigy-megnagyobbodás kezelésének segítésére.

Ha bármilyen további kérdése van a készítmény alkalmazásával kapcsolatban, kérdezze meg kezelőorvosát vagy gyógyszerészét.

Ha az előírtnál több Finpros-t vett be
Azonnali konzultációért forduljon orvoshoz, menjen a legközelebbi kórház sürgősségi osztályára, vagy hívja a Toxikológiai Központot.

Ha elfelejtette bevenni a Finpros-t
Ne vegyen be kétszeres adagot a kihagyott adag pótlására. Csak a következőt vegye be, amikor szükséges.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a Finpros szedését és azonnal forduljon orvoshoz, ha a következő tünetek bármelyikét észleli: 
· az arc, a nyelv vagy a torok duzzanata,
· nyelési nehézség,
· csalánkiütés, és nehezített légzés.
Ezek a tünetek allergiás reakciók (például az angioödéma) jelei lehetnek, melyeket nem ismert gyakoriságú mellékhatásokként jelentettek (az előfordulási gyakoriságot a rendelkezésre álló adatokból nem lehet meghatározni).

További mellékhatások:

Gyakori (10-ből legfeljebb 1 beteget érinthet): 
· erekció fenntartására való képtelenség, 
· csökkent nemi vágy, 
· az ondó (ejakulátum) mennyiségének csökkenése.

Nem gyakori (100-ból legfeljebb 1 beteget érinthet): 
· bőrkiütés,
· a mell érzékenysége és/vagy megnagyobbodása,
· az ejakuláció elérésének nehézsége.

Nem ismert gyakoriságú (a gyakoriság a rendelkezésre álló adatokból nem állapítható meg):
· depresszió,
· szorongás,
· öngyilkossági gondolatok,
· csökkent nemi vágy, mely a gyógyszer elhagyása után is fennállhat,
· szívdobogásérzés,
· a májműködés vérvizsgálattal kimutatható változásai,
· viszketés, csalánkiütés,
· herefájdalom,
· vér az ondóban,
· merevedési zavar, melyek a gyógyszer elhagyása után is fennállhat,
· tartós ejakulációs (ondókilövellési) problémák a kezelés befejezését követően,
· férfi meddőség és/vagy gyenge minőségű sperma (a gyógyszer szedésének befejezését követően a sperma minőségének javulásáról számoltak be).

Azonnal tájékoztassa kezelőorvosát, ha bármilyen változást észlel mellkasán, mint pl. csomók, fájdalom, a mellszövet megnagyobbodása vagy a mellbimbó váladékozása, mert ezek egy súlyos állapotnak, mint pl. a mellráknak lehetnek a tünetei.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Finpros-t tárolni?

A gyógyszer gyermekektől elzárva tartandó!

A dobozon feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Finpros?
A készítmény hatóanyaga a finaszterid. 5 milligramm finaszteridet tartalmaz filmtablettánként.
Egyéb összetevők:
Tablettamag: laktóz-monohidrát, mikrokristályos cellulóz, hidegen duzzadó kukoricakeményítő, makrogol- és glicerin-laurátok, karboximetilkeményítő-nátrium (A típus), magnézium‑sztearát.
Filmbevonat: hipromellóz, makrogol 6000, titán-dioxid (E171), indigókármin alumínium lakk (E132).
Lásd a 2. pontban az „A Finpros filmtabletta laktózt (tejcukrot) és nátriumot tartalmaz” című részt.

Milyen a Finpros készítmény külleme és mit tartalmaz a csomagolás?
Kék színű, kerek, mindkét oldalán domború felületű filmtabletta „F5” felirattal.
7, 14, 28, 30, 49, 50, 60, 90, 98, 100 db vagy 300 db filmtabletta buborékcsomagolásban és dobozban.
10, 30, 50, 100 db vagy 300 db filmtabletta műanyag tartályban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
KRKA, d.d., Novo mesto, Šmarješka cesta 6, 8501 Novo mesto, Szlovénia

Gyártók
Actavis hf., Reykjavikurvegur 76-78, 220 Hafnarfjördur, Izland
KRKA, d.d., Novo mesto, Šmarješka cesta 6, 8501 Novo mesto, Szlovénia

Ezt a gyógyszert az Európai Gazdasági Térség tagállamaiban az alábbi neveken engedélyezték:
Csehország			Finpros
Magyarország		Finpros
Lengyelország		Finpros
Szlovákia			Finpros
Svédország			Finpros

OGYI-T-20 298/01	(30 db filmtabletta Al/PVC buborékcsomagolásban)

A betegtájékoztató legutóbbi felülvizsgálatának dátuma: 2025. szeptember

